作者:王昌齡
標題:相和歌辭：從軍行
內容:向夕臨大荒，朔風軫歸慮。平沙萬裡餘，飛鳥宿何處。虜騎獵長原，翩翩傍河去。邊聲搖白草，海氣生黃霧。百戰苦風塵，十年履霜露。雖投定遠筆，未坐將軍樹。早知行路難，悔不理章句。烽火城西百尺樓，黃昏獨上海風秋。更吹橫笛關山月，誰解金閨萬裡愁。琵琶起舞換新聲，總是關山舊別情。撩亂邊愁彈不盡，高高秋月下長城。青海長雲暗雪山，孤城遙望雁門關。黃沙百戰穿金甲，不破樓蘭終不還。